**Radionice za razvoj kompetencije „učiti kako učiti“**

Kroz period od studenog 2013. do veljače 2014. godine učenici petih razreda s pedagoginjom Nikolinom Matejak prošli su *radionice za razvijanje kompetencije „učiti kako učiti“*.

Svrha je razvoja kompetencije učiti kako učiti osposobiti učenike za učinkovitu organizaciju i

upravljanje vlastitim učenjem te razviti pozitivan stav prema učenju.

Ona uključuje sljedeće elemente: osposobljenost za organiziranje i praćenje usvajanja,

obrade i vrjednovanja novoga znanja, vještina, sposobnosti i stavova te njihove primjene u

različitim situacijama. Ona također uključuje znanje o strategijama i metodama učenja.

Kroz radionice učenici su učili razlikovati činjenice od mišljenja, učili su znati postavljati bitna i na problem usmjerena pitanja, stjecali su znanja i vještine planiranja, organiziranja i upravljanja vlastitim učenjem, posebice vremenom posvećenom učenju. Učili su odabrati određene tehnike i strategije učenja te procijeniti jesu li one dobre, razvijali su pozitivan stav prema stjecanju novog znanja i prema učenju općenito, te osvještavali odgovornost za vlastito učenje i uspjeh postignut učenjem.

Učiti kako učiti je kompetencija koju treba poticati i poučavati jer omogućuje učinkovito pristupanje učenju različitih sadržaja i predstavlja temelj za cjeloživotno učenje te daljnji obrazovni i profesionalni razvoj učenika.

Učenici petih razreda uspješno su se upoznali s vještinama poput kvalitetne organizacije gradiva i vremena, shvatili važnost koncentracije kako bi učenje bilo uspješno, važnost motivacije za učenje te sam postupak učenja koji je moguće pospješiti pomoću različitih mnemotehnika odnosno „umnih pomagala“.

Naučili su puno o sebi, vlastitom učenju i tehnikama kojima učenje mogu olakšati te pri tome i zabavili.